**Приложение № 8**

**РЕЗЮМЕТА НА ПУБЛИКАЦИИТЕ**

**представени на конкурс за заемане на академична длъжност “професор”**

**на доцент д.н. Кирил Николов Колев**

**1.** Медникаров, Б., **К. Колев,** К. Калинов. Изисквания към процеса на оптимизиране на системата за защита на пристанищата и военноморските бази, Хемус-2008, Международна научна конференция, София, 2008 с. 309-320.

ISSN 1312-2916

**Резюме:** Докладът представя работата на водещата група от изследователски екип от ВВМУ “Н.Й. Вапцаров” и ВА “Г.С. Раковски” по изпълнението на проект “Защита на пристанища и военноморски бази”, стадий “Проучване” по Плана за научно-изследователска и развойна дейност на МО и БА през 2007г. Стадият на проекта е с два обособени етапа: разработване на оперативно-тактическо задание и разработване на вариант на комплекс за защита на пристанища и военноморски бази. Основни елементи на структурата на доклада са 1. Текущо състояние на системата за морски кризисен мениджмънт; 2. Схващания за оптимизиране на Системата за защита на пристанищата и военноморските бази; 3. Анализ на уязвимостите на защитаваните обекти; 4. Анализ на заплахите.

**2.** Медникаров, Б., **К. Колев,** К. Калинов.. Вариант за оптимизиране на системата за защита на пристанищата и военноморските бази от терористични атаки. Хемус-2008, Международна научна конференция, София, 2008 с. 321-332. ISSN 1312-2916

**Резюме:** Докладът представя работата на водещата група от изследователски екип от ВВМУ “Н.Й. Вапцаров” и ВА “Г.С. Раковски” по изпълнението на проект “Защита на пристанища и военноморски бази”, стадий “Проучване” по Плана за научно-изследователска и развойна дейност на МО и БА през 2007г.. Стадият на проекта е с два обособени етапа: разработване на оперативно-тактическо задание и разработване на вариант на комплекс за защита на пристанища и военноморски бази. Основните елементи на структурата на доклада са 1.**Методология**та за провеждане на оперативния анализ включва 1.1 Разработване на концепция за защита, базирана на уязвимостите на обектите и съществуващата организация на защитата им при отчитане на сценариите на реализация на заплахите; 1.2. Структуриране на операция за защита на пристанищата и военноморските бази, поддържана от списък на необходимите способности по решавани задачи; 1.3. Разработване на вариант на структура на система за защита, включваща описания на състава, организацията и процедурите на функциониране. 2. Дефиниране на **формите на защита на обектите** 3. **Обща структура на** **операцият**а **по защита от терористични атаки** на обработването на специализиран товар в гражданско пристанище; 4. **Обща организация** **на** **операцият**а **по защита от терористични атаки** на обработването на специализиран товар в гражданско пристанище

**3.** **Колев К.**, П. Калоянчев, Н. Димитров. Подходи за създаване на сценарии за реализация на разкрити заплахи, под редакцията на Воденичаров, С. и Д. Ангелов. Защита на пристанища, София, 2008. с. 185-193

**Резюме:** Представеният в доклада **подход** включва: 1. **Предварителна оценка** със съставни елементи 1.1 **Откриване на несанкционирани изменения** в условията на функциониране/средата; 1.2 **Идентифициране на причинно-следствените връзки** между източници и обекти; 1.3. **Описание** на наблюдаваните признаци; 1.4. **Обяснение** на характерното въздействие на уязвимостите и разкриване на причините за наблюдаваните несъответствия между очаквани и получавани резултати; 2. **Качествен и количествен анализ** със съставни елементи 2.1**. Класификация** на източници на уязвимости и условията им на реализация; 2.2. **Приоритизация** на източниците и условията им на реализация; 3. **Обобщена оценка на възможните негативни последствия** със съставни елементи преки и косвени загуби.

**4. Колев К.**, Военноморски контрол на морските пространства и тенденции за развитие на патрулните кораби на страните от Черноморския регион, Научни трудове, ВВМУ “Н.Й. Вапцаров”, Варна, 29/2009 с.163-168 ISSN 1312-0867.

**Резюме:** Докладът представя необходимото преразглеждане на ролята и мястото на патрулните кораби в периода след Студената война. В приоритетна мисия за военноморските сили се превръща изпълнението на **военноморски контрол на морските пространства** със съставни задачи **1.** Контролиране на ИИЗ и спазването на установените правила за корабоплаване; **2.** Осигуряване спазването на режима на риболов в териториалните води и открито море; **3.** Защита на националния суверенитет; **4.** Възпрепятстване на незаконния трафик на хора, наркотици, оръжие и стоки; **5.** Ограничаване и възпрепятстване на терористичната и пиратската активност и въоръжените грабежи; **6.** Участие в операции по търсене и спасяване; **7.** Контролиране състоянието на околната среда и **8.** Участие в операции за ограничаване и ликвидиране на последиците от природни и екологични катастрофи. В докладът е направен преглед на състоянието и тенденциите за развитие на патрулните кораби в страните от Черноморския регион.

**5.** **Колев К.**, Военноморски контрол на морските пространства и тенденции за развитие на противоминните кораби на страните от Черноморския регион, Научни трудове, ВВМУ “Н.Й. Вапцаров”, Варна, 29/2009 с.169-173 ISSN 1312-0867.

**Резюме:** Докладът представя характеристика на съвременното морско минно оръжие, способите за неговото използване и тяхното отражение върху тенденциите за развитие на противоминните кораби в Черноморския регион.

 **6.** **Колев К.** Изисквания на литоралния въоръжен конфликт и тенденции за развитие на подводниците на страните от Черноморския регион, Научни трудове, ВВМУ “Н.Й. Вапцаров”, Варна, 29/2009 с.174-180 ISSN 1312-0867.

**Резюме:** Докладът представя характеристика на подводниците в литоралния въоръжен конфликт, като са разгледани възможните дейности от гледна точка на нападащата страна и от гледна точка на отбраняващата се страна в хидро-метеорологичните и географски условия на Черноморския регион. Създаването на цялостна картина на противоборство, определя тенденциите за развитие на оперативните способности и способите на бойно използване на подводниците. При националните военноморски сили въпросът е с още по-разширен характер, поради твърде затруднената практическа подготовка на силите за борба с подводници.

**7.** Климов П, **К. Колев**. Международно противодействие на пиратската активност в района на Аденския залив. Научни трудове, ВВМУ “Н.Й. Вапцаров”, Варна, 29/2009 с.185-188. ISSN 1312-0867.

**Резюме:** Докладът представя системният подход в международното противодействие на пиратската активност в района на Аденския залив, където изпълнението на военноморски контрол е само част от решаването на съществуващия проблем. Проблемът със съществуващата пиратска активност е роден в провалената държавност на Сомалия, с други думи на сушата, а в морето е по-скоро неговото отражение, като един от малкото, макар и незаконни способи за оцеляване.

**8.** **Колев К**. Анализ и оценка на риска при управление на формирование въоръжени сили. Военен журнал, №5/2009, София. с. 80-95 ISSN 0861-7392

**Резюме:** Статията разглежда качествения и количествения анализ на риска в предстоящи операции, количествените методи за вземане на решения и минимизиране на риска, включително *Вземане на решение чрез линейно подреждане (ранжиране) на варианти на действие*; *Критерий на Бейес – Лаплас; Методи за минимизиране на риска* (*вероятностни модели*).

**9.** Медникаров Б., **К. Колев.** Проектът “Бургас - Александруполис” и предизвикателствата пред българската национална сигурност. Геополитика & геостратегия, №6/2009 София, с. 32-53 ISSN 1312-4579.

**Резюме:** Статията разглежда средата на възникване на проекта “Бургас - Александруполис” в светлината на европейската енергийна политика, обявените интереси и използваните средства на Руската Федерация, Турция, България, разрешавани геополитически проблеми чрез нефтопровода (наследството от периода на Студената война, пропускателните способности на Черноморската проливна зона, нововъзникнали геополитически особености на Черноморския и прилежащите му региони, зависимостта на държавите износители и потребители на енергоресурси от възможни претенции на транзитиращите държави).

**10.** Медникаров, Б., **К. Колев.** Предизвикателства пред националната сигурност на Република България, свързани с реализацията на нефтопровода “Бургас - Александруполис”. VII международна научна конференция “Сигурността в ЮИ Европа”, книга 2, София. 2010г. с. 3-67 ISBN 978-954-8850-86-5

**Резюме:** В студията (65 стр.) е застъпена тезата, че реализацията на нефтопровода “Бургас - Александруполис” отговаря на националните интереси на Република България, подобрява нейната позиция на активно участие в развитието на регионалната и съюзната енергийна инфраструктура и осигурява необходимите национални енергоресурси при възникване на кризи.

**11. Колев К.**, Екологични предизвикателства, свързани с нефтопровода “Бургас - Александруполис”. VII международна научна конференция “Сигурността в ЮИ Европа”, книга 2, София. 2010г. с. 85-104 ISBN 978-954-8850-86-5

**Резюме:** Докладът представя **1.** най-големите индустриални замърсители по маршрута на нефтопровода. Хвостохранилищата на флотационните съоръжения са с преливници, които се заустват непосредствено в Бургаския залив. Преобладаващата част от флотацията е преустановена, но дългогодишните утайки в непосредствена близост до бреговата черта са с опасно големи концентрации на тежки метали и радиоактивни изотопи. За замърсяването допринасят и непосредственото заустване в морето на градските канализационни системи от региона и самозапалванията на отпадъците от добива на каменни въглища. Продуктопроводите на “Лукойл Нефтохим Бургас АД” показват голяма уязвимост на организирани източвания на горива от престъпни групировки, при което твърде често се получават нерегламентирани разливи. По възможният маршрут на нефтопровода са разположени множество защитени зони. Същевременно са представени 2. основите на екологичната защитеност и 3. съставните елементи на нефтопровода и причините за възникване на инциденти, аварии и катастрофи. Строежът и експлоатацията на нефтопровода ще подпомогне за придобиване на способности за екозащита на нивото на най-добрите образци на световната практика.

**12.** **Колев К.** Съвременното развитие на теорията на военноморските сили. Годишник, факултет “Командно-щабен” – ВА, София 2/2010г. с. 135-150.

ISSN 1312-2991

**Резюме:** Докладът представя настъпилите изменения във военноморската наука от периода преди Студената война към периода след Студената война. Установява се, че липсата на дългосрочна перспектива за развитието на мисиите със свързаните съставни задачи и произтичащите способности на военноморските сили за тяхното изпълнение влияе негативно върху теорията и практическите й реализации. Това състояние създава негативни отражения върху мотивацията и подготвеността на кадровите военнослужещи от състава на военноморските сили.

**13.** **Колев К.** Екологични предизвикателства пред проекта “Бургас - Александруполис”. Геополитика & геостратегия, №4/2010 София, с. 32-53

ISSN 1312-4579

**Резюме:** Статията представя използването на системният подход към проблемите с опазването на околната среда за намиране на решения, отговарящи на съществуващата нормативна уредба, специфичните теренни условия и международната практика.

**14.** Ефтимов Е., **К. Колев**, П. Климов. Тенденции за развитие на военноморските сили, отразяващи съвременната асиметрия на противопоставяне. Международна конференция “Морската мощ на държавата и борбата с пиратството и тероризма”, Морски научен форум, Варна т.1/2011 с.7-15. ISSN 1310-9278

**Резюме:** Докладът разкрива че, изместването на характера и вида на противопоставянията в съвременният свят налагат военноморски сили и средства за открити морски пространства да изпълняват оперативна дейност в крайбрежни райони. Противоборството за овладяването на “ключови” кръстопътни възли в морските комуникации е от античността (красноречив пример е т.нар. Троянска война). Троя контролира два жизнено-важни маршрута Европа – Азия и Източно Средиземно море – Черно море. Посейдон е строителя на непрестъпните крепостни стени на Троя (с таксите за преминаване през кръстопътния възел и с ролята си на търговска снабдителна база). Походът на аргонавтите, предшестващ с около половин век въоръженият конфликт за Троя, създава опозната картина на военно-икономическия потенциал на черноморско-азовския регион за древните гърци и е по-скоро обективната причина за античния въоръжен конфликт.

В съвременният свят възниква проблемната ситуация на “принудително” оперативно използване на несъответстващи военноморски сили и средства при изключително добри предимства на “противниковата” страна. През целия период на Студената война военноморските сили на основните опоненти се готвеха за въоръжено противопоставяне в необятните простори на откритите морски пространства. Същите военноморски сили и средства са принудени защитават националните интереси, регионалната и международната сигурност в крайбрежната зона, където средата предявява съвършено други изисквания. Възникна дълбоко асиметрично противопоставяне, което изисква своите рационални отговори. Разгледано е асиметричното противопоставяне на военноморски сили и средства за открити морски пространства в крайбрежната зона с брегови ракетно-артилерийски части; морски минни заграждения; подводници; леки ударни сили; терористична дейност.

**15.** Медникаров Б., **К. Колев**, В. Манастирска. Историко-икономически аспекти на пиратската активност в района на Аденския залив. . Международна конференция “Морската мощ на държавата и борбата с пиратството и тероризма”, Морски научен форум, Варна т.1/2011 с.41-47. ISSN 1310-9278

 **Резюме:** Докладът представя историко-икономическите аспекти на пиратската активност в Аденския залив. Структурата на доклада разглежда историческите предпоставки, които до голяма степен предопределят икономическото развитие на региона. Сегашното състояние е започнало своето развитие още в периода на древния Египет, продължават през обособяването на морските участъци на южния клон на “пътя на коприната” (включително, не без участието на Китай), пряко са обвързани със зараждането и експанзията на ислямизацията от арабския халифат (неслучайно тази част от Индийския океан се нарича Арабско море, а Персийския залив става много по-известен с наименованието си Арабски залив), преминава през епохата на Великите географски открития (с основна цел възстановяване на “пътя на коприната”, чрез изместване на арабската транзитна търговия с нейните високи комисиони), с резултати, трасиращи залеза на арабската търговия в региона, изместена от големите и мощни европейски компании с елементи на държавност (собствени военни флотилии, които не само охраняват морските търговски превози, но дори самостоятелно и за своя сметка осъществяват експанзия), като например, британската Източна Индийска компания, преминават през периода на интензивно развитие на морските комуникации (за региона, това е строежа на Суецкия канал), извоюването на независимост, за да се стигне до съвременния етап на липсваща държавност в условията на хуманитарна катастрофа, където основната, първостепенна цел е физическото оцеляване на местното население в региона.

Фактически, разходите за противодействие на пиратската активност в региона, съпоставени с щетите нанесени от тази активност създават основа за заключение, коренно различаващо се от общоприетите изводи (преки щети от пиратска активност – около 500 млн. щатски долари, съпоставени с около 14 млрд. щатски долари на годишна основа).

**16. Колев К.**, Тенденции в развитието на ракетните катери. Известия на СУ-Варна, Серия “Морски науки”, 2011г. с.3-11. ISSN 1314-3379.

**Резюме:** Статията разкрива, че изместването на мирновременната и бойната дейност на военноморските сили в крайбрежните райони и предизвикателствата на поставяните задачи води до появата на нови изисквания, отразени в наблюдаваните тенденции в развитието на ракетните катери.

**17. Колев К.**, Тенденции в развитието на противокорабните ракетни комплекси. Научни трудове, ВВМУ, Варна, 30/2012г. с.209-219. ISSN 1312-0867

**Резюме:** Докладът разкрива, че съвременните тенденции в развитието на противокорабните ракетни комплекси са предизвикани от потребностите на съвременните оперативни способности да изпълняват съответстващите им задачи на военноморските сили.

**18. Колев К.**, Сравнителен анализ на въоръжението на конвенционалните подводници трето и четвърто поколение. Научни трудове, ВВМУ, Варна, 30/2012г. с.220-224. ISSN 1312-0867

**Резюме:** Докладът представя значението на съвременните конвенционални подводници, определяно от увеличеното използване на иновативни технологии в развитието на оперативни способности на военноморските сили за изпълнение на възлаганите мисии и поставяните съставни задачи. Подводниците с въздушно-независими движителни установки и крилати ракети се превръщат в ефективно средства за контрол на крайбрежната зона и сдържане на потенциално много по-силни военноморски сили.

**19. Колев К.**, Анализ на рейтинга на ВВМУ “Н.Й. Вапцаров” в професионално направление “Военно дело”. Конференция “Университетското образование в сферата на сигурността”, ВСУ “Черноризец Храбър”, Варна. 22-23.06.2012г. с.110-120

 **Резюме:** Докладът представя зависимостта на рейтинговите оценки от избраната методология (избор на оценъчни индикатори) и използваните информационни данни.

**20. Колев К.**, Асиметричността на информационното противопоставяне в съвременният въоръжен конфликт. Научна конференция с международно участие, Морски научен форум, Варна, т.1/2013г., ISBN 978-954-8850-86-5

**Резюме:** Докладът представя специфичните форми и видове на информационното противопоставяне в съвременните въоръжени конфликти, като отражение на мрежово-центричната концепция за въоръжена борба (т.нар. хибридни въоръжени конфликти).

**21. Колев К.**, С. Люцканова. Сигурност на морските офшорни съоръжения – състояние, тенденции и перспективи. XI Международна конференция “Сигурността в Югоизточна Европа. В търсене на интелигентни решения” – София. 11 септември 2013г.

**Резюме:** В докладът се разкриват съществуващите заплахи за сигурността на морските офшорни нефто-газодобивни съоръжения. Нападенията над морските нефто-газодобивни съоръжения се превръщат в предпочитана форма на международния тероризъм и съответно в критични рискови условия за политическата система и обществено-финансовите отношения на крайбрежната държава.

**22.** Медникаров Б., **К. Колев**, С. Люцканова. Проблеми със сигурността на офшорни нефто- и газодобивни съоръжения. Международна научно-практическа конференция “Съвременни технологии в офшорната промишленост”, Варна 3-5 октомври 2013г. Варна. с. 165-172. ISBN 954-8991-78-0

**Резюме:** В докладът се разкрива възможното системно разпределение на системите за сигурност на държавните институции и на вътрешната система на операторът-концесионер н интерес на офшорните нефто- и газодобивни съоръжения. От държавните институции се изисква изграждане и поддържане на системна среда за сигурност и безопасност със съответните оперативни способности, а от операторът-концесионер се изисква изграждане и поддържане на вътрешна (обектова) система за сигурност и безопасност. Проблемните въпроси възникват в разпределението на правата, отговорностите, задълженията и правилата за осъществяване на взаимодействието между двете системи, включително условията за непрекъснат обмен на подсистемите на информираност за средата (обекта) и условията за оперативно взаимодействие - кога, при какви условия, под чие ръководство (ръководител на място), с какви сили и средства и други.

**23. Колев К.**, Организация на корабната служба, СТЕНО, Варна, 2010г. с.118. ISBN 978-954-449-482-7

**Резюме:** Учебникът е предназначен да осигурява учебният процес по едноименната дисциплина с курсантите от специалността “Организация и управление на тактическите подразделения от ВМС” от ВВМУ “Н.Й. Вапцаров”. Необходимостта от неговото написване се обуславя от сериозните изменения, настъпили във ВМС на Р. България поради постъпването във флота на фрегатите “Дръзки”, “Верни” и “Горди” от клас “Wielingen” и минният ловец “Miosotis”. В учебникът успешно са решени въпросите с възникващите противоречия при формиране на обслужващата терминология, свързана с организацията на корабната служба и изискванията към стандартизацията в хода на трансформационните процеси на ВМС, след тяхното включване в евро-атлантическите структури и в частност при участието в съвместни формирования във военноморските операции на НАТО. Водещ при написването на учебника е системният подход.

**24. Kolev. K.**, Competitive Intelligence. E-LITERA SOFT, Varna, 2014. p.214.

ISBN 978-954-290-53-8

 **Резюме:** Учебникът е предназначен да осигурява англоезичното обучение по дисциплината “Фирмено разузнаване” със студентите от специалността “Мениджмънт на водния транспорт” и “Информационни и комуникационни технологии” от ВВМУ “Н. Й. Вапцаров”. Необходимостта от неговото написване се обуславя от сериозните изменения в конкурентната среда. Придобиването на конкурентноспособност е невъзможно без информационните процеси на фирменото разузнаване, а именно събиране, натрупване, обработване и създаване на целеви продукти за конкурентната среда и дейността на субектите (конкурентите). Това подпомага възприемането на динамиката на пазарните изменения; създаването на адекватна реакция на нововъзникващата и разширяващата се конкуренция; преориентация на технологичната и стратегическата насоченост на своята фирмена дейност към новите нормативни правила за нейното изпълнение и променящите се потребителски способности.

Аналогията с военното разузнаване е неизбежна, доколкото във военното разузнаване се изучават идентификационните признаци на средата на водене на операции и обектите (сили, средства, характеристика на техните оперативни възможности и отражението им върху изпълнението на възлаганите им мисии и съставни задачи) на опонентите, като се правят съответстващи изводи за възможните действия на своите сили и оценка за успешността на междинните и крайните резултати от противоборството между своите и опонентните сили и средства.

Историческите корени на фирменото разузнаване (ФР) се откриват в митологичните времена преди началото на елинизацията на черноморско-азовският регион с (1) разузнавателната експедиция на аргонавтите за създаване на интегрирана опозната картина на обстановката, включително на икономическият потенциал, чиито резултат е Троянската война за (2) овладяване на ключова позиция за контрол на търговския стоообмен между Азия – Европа Източно Средиземно море – Черноморско – Азовски регион. Едва след тяхното преминаване се създават предпоставки за (3) гръцката колонизация на черноморско-азовския регион. Разузнаването и конкурентната способност са в тясна взаимна връзка във военните действия в античността, средновековието и до наши дни, като са се слели в единно цяло в съвременният бизнес.

Съдържанието на обучението по ФР е съсредоточено върху изучаване на теоретичните концепции и практиката на компаниите от частния сектор, но могат ефективно да се използват и в организациите от обществения сектор (държавни институции, университети, обществени и социални организации, централна, местна и общинска администрации) при вземането на решения. Всички упоменати организации трябва да познават конкурентната среда и пазарните взаимодействия, тъй като са принудени изпълняват дейността си с недостатъчни ресурси в глобално пазарно пространство. Централната и местната администрация трябва да работят за постигане на високи стандарти на живот за своето население чрез използване на множество конкурентни методи, включително равнище на прилаганите данъци и такси, премии и субсидии, съвременни комуникации, информационна и транспортна инфраструктура и други.

 **25. Kolev K.**, Management of Maritime Security. STENO Publishing House, Varna, 2014. p.256. ISBN 978-954-449-756-9

 **Резюме:** Учебникът е предназначен да осигурява учебният процес по дисциплината “Морска сигурност и безопасност” със студентите от специалности “Корабоводене”, “Експлоатация на флота и пристанищата” и “Мениджмънт на водния транспорт” от ВВМУ “Н. Й. Вапцаров”. В учебника последователно са разгледани заплахите за морската сигурност; анализ на риска за морската сигурност, дейността на военноморските сили и правоохранителните органи за защита на търговското корабоплаване и възпрепятстване на незаконните дейности в морските пространства; управлението на риска в областта на морската сигурност и организацията и подготовката на персонала на обектите от морската индустрия за изпълнение на дейностите по защита.

 **26. Колев К.**, Управление на морската сигурност. СТЕНО, Варна 2015г. с.240 ISBN: 978-954-449-852

 **Резюме:** Монографията има за цел да създаде цялостна концептуална рамка за определяне, поддържане и усъвършенстване на процеса на управление на сигурността в морския транспорт. За постигането на тази цел се решават следните изследователски задачи: 1) Анализира се характеристиката на средата на сигурност в морския транспорт с използване на възможностите на системния подход за разкриване на специфичните заплахи, обектите на въздействие, очакваните последици, взаимоотношенията на интересите между различните участници и на тази основа да се определят съответствията на наличните с необходимите способности за предотвратяване на допустимо равнище на очакваните негативни последици; 2) Анализират се методите за изучаване на средата и процесите на реализация на заплахите и управление на сигурността в морския транспорт и се определят възможностите за създаване на цялостни моделни сценарии; 3) Анализират се моделите на управление на сигурността за определяне на условията за тяхното практическо използване в морския транспорт.

За решаване на поставените задачи са използвани теорията на организациите, теорията на риска, теорията на моделите, теорията на вземане на решения, както и някои общонаучни методи – методът на подобието, сравнението, груповата експертиза, игровото моделиране и факторно-ситуационния анализ.

*Обект* на изследването е процесът на управление на сигурността в морския транспорт. *Предмет* на монографичното изследване е въздействието на системния подход за повишаване ефективността на процеса на управление на сигурността в морския транспорт.

Ограничения в изследването на обекта:

1. Многоаспектната сложност е източник на съответстваща неопределеност, която трябва да се приведе до определени допустими стойности. Създаването на обобщен модел на процесът за управление на сигурността изисква включване единствено на общи съвместни съставляващи, което ограничава неговото непосредствено използване без предварителна адаптация. Адаптацията се осъществява по няколко направления, чрез въвеждане на определящи показатели за състоянието на реализацията на отделните форми на заплахи, въвеждане на специфични съответстващи реакции и други. По понятни причини е невъзможно да се определят определящи показатели за състоянието на реализацията и съответстващите им адекватни реакции за всички и още по-малко за новите, все още непроявили се форми на съществуващите заплахи. Използването на обобщения модел изисква предварителна адаптация за повишаване на неговата ефективност, ефикасност и действеност на използване, което също и представлява определено ограничение в изпълнението на изследването.

2. Ниската степен на унификация на терминологията в управлението на сигурността изисква използване на различни термини за един и същи обект (процес, явление, събитие) в зависимост от аспекта на неговото разкриване/ определяне. В процеса на изследването се наложи няколкократно да се дадат собствени работни определения, за да се обяснят изпълняваните дейности по моделиране на процесите на различните форми на реализация на установените заплахи, процесът на управление на сигурността и техните резултантни функционали върху елементите на морската транспортна система и околната среда.

Елемент на изследвания процес на управление на сигурността е и определяне на границите на управляемост, т.е. на необходимостта от вземане на решение за преминаване от един към друг вариант на управление или евакуация на персонала с всички произтичащи последици.